Χάρτης των επαρχιών της Μακεδονικής αυτοκρατορίας, με απεικόνιση της Δραγγιανής και των γειτονικών περιοχών
Η **Δραγγιανή** ή **Ζαραγγιανή**, (επίσης αναφερόμενη στα αρχαία περσικά ως *Zranka*) ήταν ιστορική περιοχή και διοικητική περιφέρεια της Αυτοκρατορίας των Αχαιμενιδών. Η περιοχή περιλαμβάνει εδάφη γύρω από τη λίμνη Hamun, υγροτόπους στη λεκάνη Sistan στα Ιρανό-Αφγανό-Πακιστανικά σύνορα, και της κυριότερης λεκάνης απορροής του ποταμού Χέλμαντ, στην περιοχή που σήμερα είναι το νοτιοδυτικό Αφγανιστάν και το "Nok Kondi" (*"απότομο σημείο"*) του δυτικού Πακιστάν.

Ιστορία
-------

Στην αρχαία εποχή η Δραγγιανή κατοικούνταν από μια ιρανική φυλή την οποία οι αρχαίοι έλληνες της ελληνιστικής περιόδου αποκαλούσαν Σαραγγιανούς ή Δραγγιανούς. Η Δραγγιανή αργότερα υποτάχθηκε πιθανόν από έναν άλλον ιρανικό λαό, τους Μήδους, και αργότερα σίγουρα από την επεκτεινόμενη Περσική Αυτοκρατορία του Κύρου του Μέγα (522-486 π.Χ.). Σύμφωνα με τον Ηρόδοτο οι Δραγγιανοί (στο κείμενο Σαράγγαι) υπάχθηκαν στην ίδια περιφέρεια με τους Ούτιους, Θαμαναίους, Μύκιους και αυτούς που είχαν εξοριστεί στον Περσικό Κόλπο. Η πρωτεύουσα της Δραγγιανής που ονομαζόταν Zarin ή Zranka (όπως και η Επαρχία), ταυτίζεται κατά πάσα πιθανότητα με τον αρχαιολογικό χώρο της εποχής ων Αχαιμενιδών Dahan-e Gholaman, νοτιοανατολικά του Ζαμπόλ στο Ιράν. Άλλο μεγάλο κέντρο ήταν η πόλη Αλεξάνδρεια η Προφθασία, που πιθανόν βρισκόταν στο σημερινό Φαράχ στο Αφγανιστάν. Κατά περίπτωση η Δραγγιανή διοικούταν από τον ίδιο Σατράπη με την γειτονική Αραχωσία. Το 330-329 π.Χ. η περιοχή κατακτήθηκε από τον Μέγα Αλέξανδρο. Η Δραγγιανή συνέχισε να αποτελεί διοικητική περιφέρεια υπό τον Αλέξανδρο και τους διαδόχους του. Μετά το θάνατο του Αλεξάνδρου το 323 π.Χ. κυβερνήθηκε από τον Στασάνωρα από τους Σόλους της Κύπρου, και αργότερα, το 321 π.Χ. παραχωρήθηκε σε έναν άλλον Κύπριο, τον Στάσανδρο. Μέχρι το τέλος του 4ου αιώνα π.Χ. η Δραγγιανή ήταν μέρος της Αυτοκρατορίας των Σελευκιδών, αλλά στο δεύτερο μισό του 3ου αιώνα π.Χ. προσαρτήθηκε, τουλάχιστον προσωρινά, από τον Ευθύδημος Α΄ του βασιλείου της Βακτριανής. Φαίνεται ότι το 206-205 π.Χ. ο Αντίοχος Γ΄ ο Μέγας (222-187 π.Χ.) ανακατέλαβε τη Δραγγιανή από τους Σελευκίδες, κατά την *Ανάβασή* του. Κατά την περίοδο της παρακμής της εξουσίας των Σελευκιδών η ιστορία της Δραγγιανής δεν είναι ξεκάθαρη, αλλά μέχρι τα μέσα του 2ου αιώνα π.Χ. η περιοχή είχε κατακτηθεί από την επεκτεινόμενη Παρθική Αυτοκρατορία των Αρσακιδών.


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Drangiana  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |

Σημειώσεις
----------

1. ↑  Schmitt, Rüdiger (15 Δεκεμβρίου 1995). «DRANGIANA or Zarangiana; territory around Lake Hāmūn and the Helmand river in modern Sīstān». *Encyclopædia Iranica*.. *«Το όνομα της χώρας και οι κάτοικοί της αναφέρονται πρώτα στα αρχαία περσικά ως* z-r-k *(δηλαδή Zranka) στην μεγάλη επιγραφή Bīsotūn (q.v. iii) του Δαρείου Α’ (q.v.; col. I l. 16), προφανώς το αρχικό όνομα. Αυτή η μορφή αντικατοπτρίζεται και στις ελαμιτικές (Sir-ra-an-qa και παραλλαγές), βαβυλωνιακές (Za-ra-an-ga), και αιγυπτιακές (*srng *ή* srnḳ*) παραλλαγές των βασιλικών αχαιμενιδικών επιγραφών, όπως και με τις ελληνικές Ζαράγγαι, Ζαραγγαίοι, Ζαραγγιανή (Αρριανός, Ισίδωρος Χαρακηνός), και Σαράγγαι (Ηρόδοτος), καθώς και το λατινικό Zarangae (Πλίνιος)»*. .
2. ↑  Schmitt (1995)
3. ↑  Gnoli (1993)
4. 1 2 3  Schmitt (1995).

Παραπομπές
----------

* Schmitt, Rüdiger (15 Δεκεμβρίου 1995). «DRANGIANA or Zarangiana; territory around Lake Hāmūn and the Helmand river in modern Sīstān». *Encyclopædia Iranica*. .
* G. Gnoli, "Dahan-e Ḡolāmān," *Encyclopaedia Iranica*, vol. 6 (1993) 582-585.
* Drangiana by Jona Lendering Αρχειοθετήθηκε 2012-09-21 στο Wayback Machine.
* R. Schmitt, "Drangiana," *Encyclopaedia Iranica*, vol. 7 (1995) 534-537.